“สุเชษฐ์” คัด 6 หุ้นเน้นเก็งกำไร ชู KTB เด่นกลุ่มแบงก์
“สุเชษฐ์ สุขแท้” มองวันนี้ SET ทดสอบ 1,600 จุด หากผ่านไปได้มีโอกาส 1,610 -1,620 จุด แนะสอย KTB-SCGP-ASIAN-AH-GPSC-DITTO
“สุเชษฐ์ สุขแท้” มองวันนี้ SET ทดสอบ 1,600 จุด หากผ่านไปได้มีโอกาส 1,610 -1,620 จุด แนะสอย KTB-SCGP-ASIAN-AH-GPSC-DITTO
25 ต.ค. 2565

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (25 ต.ค. 65) ว่า ตลาดหุ้นไทยวันนี้มีโอกาสยืนอยู่ในแดนบวกตามตลาดต่างประเทศที่ส่วนใหญ่ค่อนข้างดี และคาดมีโอกาสเคลื่อนไหวสู่ระดับ 1,600 จุด หากผ่านไปได้จะสามารถทดสอบที่ระดับ 1,610-1,620 จุด
สำหรับกลยุทธ์การลงทุนยังคงแนะนำกลุ่มแบงก์ที่ผลประกอบการไตรมาส 3/2565 ออกมาดี โดยนักลงทุนอย่าเพิ่งรีบเทขายออกมา ซึ่งแบงก์ที่ยังคงแนะนำ “ซื้อ” ธนาคารกรุงไทย จำกัด (มหาชน) หรือ KTB โดยคงรับดอกเบี้ยขาขึ้น พร้อมกับแนะนำกลุ่มประกันชีวิต ซึ่งจะได้รับอานิสงส์จากบอนด์ยีลด์ขาขึ้น
นอกจากนี้แนะนำ บริษัท เอสซีจีแพคเกจจิ้ง จำกัด (มหาชน) หรือ SCGP ให้แนวรับ 51 บาท แนวต้าน 55 บาท ต่อมา บริษัทเอเชี่ยนซี คอร์ปอเรชั่น จำกัด (มหาชน) หรือ ASIAN ให้แนวรับ 16.90 บาท แนวต้านที่ 18.70 บาท อีกทั้ง บริษัทอาปิโก ไฮเทค จำกัด (มหาชน) หรือ AH ให้แนวรับ 28.75 บาท แนวต้าน 32.50 บาท
รวมทั้ง บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ให้แนวรับ 58.75 บาท แนวต้าน 64.50 บาท และ บริษัท ดิทโต้ (ประเทศไทย) จำกัด (มหาชน) หรือ DITTO ให้แนวรับ 74 บาท แนวต้าน 81 บาท